SKRIFTLIG FORESPØRGSEL E-2863/01

af Vincenzo Lavarra (PSE) til Kommissionen

(17. oktober 2001)

Om: Situationen for drivgarnsfiskeriet i Syditalien krav om moratorium under afventning af videnskabelige data

Forordning (EF) 1239/98(1), der blev vedtaget efter pres fra tredjelande, som mente, at drivgarn var til skade for miljøet, har medført et definitivt stop for sværdfiskfiskeri med drivgarn (676 fiskerfartøjer i Italien drev denne form for fiskeri næsten alle registreret i syditalienske havne).

Godtgørelsesplanen i beslutning 97/292/EF(2) har vist sig fuldstændig forfejlet og har haft voldsomme negative konsekvenser i økonomisk og samfundsmæssig henseende, navnlig for beskæftigelsen. Selv de mindst ramte, dvs. de, som stadig driver fiskeri, har registreret en indtægtsnedgang på ca. 30 %. Resten er blevet arbejdsløse, idet omskoling har været umulig på grund af de pågældendes beskedne uddannelsesniveau og høje gennemsnitsalder.

Samtidig er antallet af fiskerfartøjer fra tredjelande, som benytter samme fiskeriform, vokset eksponentielt, og der er således i Middelhavet talt mere end 500 nye fiskerfartøjer fra tredjelande med drivgarn. Dermed har det forbud, Fællesskabet indførte, ikke haft den ønskede virkning, og bestandene er efterfølgende blevet endnu mindre, bl.a. fordi fiskerfartøjerne fra tredjelande ikke er underlagt de skrappe regler, der gælder de europæiske fiskere. I øvrigt afsættes fiskene i Europa.

Den nævnte godtgørelsesplan tog udgangspunkt i en italiensk aftale mellem myndighederne og arbejdsmarkedets parter, som omfattede en plan for rationalisering og fakultativ omstilling (med det mål at indskrænke sværdfiskeriflåden og samtidig begrænse de økonomiske og samfundsmæssige skader blandt de berørte fiskere), forskning i drivgarnsfiskeriets konsekvenser for et bæredygtigt miljø samt overvågning af virkningerne af rationaliserings- og omstillingsplanen, som imidlertid aldrig blev ført ud i livet.

Vil Kommissionen på baggrund af ovenstående, på baggrund af de utilstrækkelige og usikre videnskabelige data i grønbogen om den fælles fiskeripolitik og på baggrund af, at den tiloversblevne drivgarnsfiskerflåde i Italien kun er på 100 fiskerfartøjer, indføre et moratorium, mens den afventer de data, der er nødvendige for at vurdere, om der er et reelt grundlag for definitivt at forbyde denne form for fiskeri?

(1) EFT L 171 af 17.6.1998, s. 1.

(2) EFT L 121 af 13.5.1997, s. 20.

Svar afgivet på Kommissionens vegne af Franz Fischler

(14. november 2001)

Kommissionen er af den faste overbevisning, at det er nødvendigt at håndhæve Rådets forordning (EF) nr. 1239/98 af 8. juni 1998 om ændring af forordning (EF) nr. 894/97 om fastlæggelse af tekniske foranstaltninger til bevarelse af fiskeressourcerne.

Kommissionen har indtil nu ikke fra Italien modtaget nogen god videnskabelig rapport om en mulig udvikling i redskabsteknologien eller om kontrollen med bifangster af beskyttede arter, som kunne tyde på en væsentlig mildnelse af de bevarelsesproblemer, som var baggrunden for vedtagelsen af forordningen. Da der ikke foreligger nye videnskabelige oplysninger fra medlemsstaterne, har Kommissionen derfor ikke til hensigt at genåbne drøftelserne om dette spørgsmål.

På grundlag af de for Kommissionen foreliggende oplysninger kan denne ikke bekræfte eller afkræfte det ærede medlems udtalelser om antallet af tredjelandsfartøjer, der driver fiskeri med drivnet i Middelhavet. Det er imidlertid vigtigt at understrege, at den pågældende forordning ikke omhandler alle drivnet, men kun dem, der som f.eks. spadare benyttes til fiskeri efter visse stærkt vandrende pelagiske arter.

I 2002 vil kontrollen til lands og til vands med anvendelsen af drivnet blive højt prioriteret i Kommissionens inspektionsprogram. Der vil blive truffet de nødvendige foranstaltninger til kontrol af, at EF-bestemmelserne om forbud mod anvendelse af drivnet til fiskeri efter stærkt vandrende arter håndhæves på passende måde. Hvis dette ikke er tilfældet, vil alle de relevante til rådighed værende procedurer blive anvendt over for de pågældende medlemsstater.